Luontoon viskattu kaljatölkki ja sitä myötä rehun joukkoon päätynyt tölkin palanen aiheutti lehmälle sisäisen verenvuodon ja kuoleman Parikkalassa viime viikonvaihteessa.

Mistä on kyse? Lehmä kuoli, kun oluttölkin siru aiheutti sille haavan vatsaan.

Vatsaan tullut haava aiheutti lehmälle kovat kivut.

Tölkki voi pellolle päätyessään joutua niittokoneeseen ja silppureiden kautta lehmän rehuun.

ParikkalaViime viikolla Parikkalan Särkisalmella Vesa ja Heli Parvisen maatilalla koettiin karmea tapaus, kun yksi heidän 130:stä lehmästään alkoi oirehtia pahasti.

Lehmä vatsaan oli joutunut terävä oluttölkin palanen. Tölkin reuna repi vatsaan haavan, mikä lopulta aiheutti lopulta eläimen kuoleman.

– Lehmä meni ensin syömättömäksi. Sitä alettiin hoitaa, mutta hoito ei auttanut, kertoo tilan isäntä Vesa Parvinen.

Ulkoiset merkit lehmässä viittasivat siihen, että sillä on vatsassaan vieras esine. Eläinlääkärikään ei voinut lehmää auttaa.

– Eläin vuoti sisäänpäin. Siinä vaiheessa ei voi muuta kuin toivoa parasta.

Alussa vaikutti kuin lehmä olisi toipunut. Kohta lehmän vointi kuitenkin romahti, ja se menehtyi sunnuntaiaamuna.

Tölkin pala rehun seassa

Terävä palanen oluttölkkiä oli päätynyt eläimen vatsaan rehun seassa. Tölkki oli jostain joutunut pellolle, josta se heinän niiton yhteydessä tuli niittokoneeseen. Ennen kuin heinä päätyy lehmän ravinnoksi eli appeeksi, niin se käy neljässä, viidessä eri silppurissa.

Appeessa on heinän lisäksi muun muassa viljaa ja vettä. Siinä seassa ollut tölkin siru päätyi lopulta lehmän eteen.

– Nauta on sellainen eläin, että se ei osaa tuollaista sirpaletta eritellä syödessään, kertoo Parvinen.

Parvisen mukaan oluttölkkejä yritetään kerätä pellolta, mutta ei niitä kaikkia havaita. Koneissa oleva metallinpaljastin taas ei tunnista tölkeissä käytettävää alumiinia.

Pienikin pala voi aiheuttaa kuoleman

Vatsaan joutunut tölkin palanen ei välttämättä ole edes kovin suuri. Rehun seasta löytyneet tölkin sirut olivat isoimmillaan seitsemän sentin pituisia. Niin suuret jäävät jo lehmältäkin syömättä.

– Parin sentin mittainen tölkin siru ei lehmällä suussa tunnu. Kun se menee vatsaan - satakertaan ja pötsiin - niin sirpale on vatsassa kovassa liikkeessä ja leikkaa viiltoja vatsan sisäosiin.

Kun lehmää hoidettiin, niin sirpale oli todennäköisesti asettunut vatsaan tulleeseen reikään kiinni. Sirpale kuitenkin oli irronnut ja vatsassa ollut reikä revennyt isommaksi.

– Hyvin äkkiä näki lehmän ulkoisista oireista, että nyt menevät eläimellä tavarat sisällä sekaisin.

Rehun joukossa oli myös tämä 7 cm pitkä oluttölkin pohjan palanen. Heli Parvinen

Lempi oli kiltti ja hyvä lehmä

Vesa Parvisen vaimo Heli Parvinen kertoo haikeasti Lempi-lehmästä. Kyseessä oli yhden kerran poikinut nuori eläin.

– Lempi oli äärimmäisen hyvä ja kiltti.

Parvinen on äärimmäisen ihmeissään, miksi ihmiset heittävät luontoon tölkkejä.

– Niitä jaksetaan kaupasta tai Virosta kantaa, mutta ei sitten jakseta viedä kauppaan tölkinpalautuspisteeseen.

Parvistenkin lehmän rehun joukkoon joutunutta tölkkiä ei välttämättä ole heitetty pellolle.

– Tölkin jos autosta viskaa ojaa kohti, niin tuuli saattaa kevyttä tölkkiä kuljettaa aikaa myöten useammankin metrin, kertoo Vesa Parvinen.

Kovat kivut

Tölkin terävä siru aiheuttaa lehmälle kovat kivut.

– Sitä voisi verrata siihen, miten ihminen reagoi erittäin pahaan mahahaavaan: ruokahalu katoaa ja sisällä on polttava olo. Jokainen voi kuvitella millainen kipu aiheutuu, kun mahassa on haava.

Mahahaavan voi lehmältäkin toki periaatteessa leikata, mutta herkästi niitä ei lähdetä tekemään.

– Maatilaolosuhteissa onnistumisen todennäköisyys on pieni, kertoo Vesa Parvinen.